b'\n_START_ARTICLE_\nPentini\n_START_SECTION_\nDokazi\n_START_PARAGRAPH_\nPentini je znan s samo ene apnen\xc4\x8daste stele,  ki jo je v Abidosu odkril Flinders Petrie. Stela je posve\xc4\x8dena faraonovemu sinu D\xc5\xbeehuti Aaju (Tot je velik) in h\xc4\x8derki Hotepneferu. Zdaj je  v Britanskem muzeju (BM EA 630) v Londonu. Izdelana je bila v delavnici v Abidosu. Druge stele iz te delavnice pripadajo faraonoma Rahotepu in Vepvavetemsafu. Vsi trije so vladali v pribli\xc5\xbeno istem \xc4\x8dasu.\n_START_SECTION_\nDinastija\n_START_PARAGRAPH_\nKim Ryholt je v svoji \xc5\xa1tudiji o drugem vmesnem obdobju Egipta obdelal idejo, ki jo je predlagal Detlef Franke, da je po propadu Trinajste dinastije po hi\xc5\xa1ki osvojitvi Memfisa nastalo neodvisno kraljestvo s sredi\xc5\xa1\xc4\x8dem v Abidosu v Srednjem Egiptu. Abido\xc5\xa1ka dinastija je bila skupina lokalnih malih kraljev, ki so malo \xc4\x8dasa vladali v Srednjem Egiptu. Ryholt omenja, da je Pentini dokazan na eni sami najdbi v Abidosu in da njegovo ime pomeni "On iz Tinisa", prominentnega mesta nekaj kilometrov severno od Abidosa. Ryholt je iz tega zaklju\xc4\x8dil, da je Pentini najverjetneje vladal iz Abidosa in spadal v Abido\xc5\xa1ko dinastijo. Kot tak naj bi vladal v delih Srednjega Egipta in bil sodobnik Petnajste in \xc5\xa0estnajste dinastije. _NEWLINE_Egiptolog Marcel Mar\xc3\xa9e Ryholtovo hipotezo zavra\xc4\x8da s trditvijo, da je delavnica v Abidosu, ki je izdelala Pentinijevo stelo,  izdelala tudi steli Vepvavetemsafa in Rahotepa. Slednji je vladal v zgodnji Sedemnajsti dinastiji. Mar\xc3\xa9e zaklju\xc4\x8duje, da so  Rahotep, Pentini in Vepvavetemsaf vladali v pribli\xc5\xbeno istem \xc4\x8dasu. Iz njegovega zaklju\xc4\x8dka je razvidno tudi to, da Abido\xc5\xa1ka dinastija ni vladala okoli 1640 pr. n. \xc5\xa1t.'